«Адыгэ Хасэм» игъэцэкIэкIо куп лъэпкъ Iофыгъохэм атегущыIагъ

 Адыгэ республикэм щылажьэрэ общественнэ движениеу «Адыгэ Хасэм» игъэцэкIэкIо куп изэIухыгъэ зэхэсыгъо лъэпкъ Iофыгъоу къыщаIэтыгъэхэр щыIэныгъэм къыпкъырэкIых. Сирием щыпсэурэ тилъэпкъэгъумэ рэхьатныгъэ яIэп, хэгъэгум щыкIорэ зэо-банэхэм ахэщагъэ хъугъэх. Ятарихъ чIыгу къэзыгъэзэжьырэ адыгэмэ IэпыIэгъоу ящыкIагъэм Адыгэ Хасэр сыдэущтэу хэлэжьэн ылъэкIыщта? Адыгабзэм изэгъэшIэн, игъэфедэн, лъэпкъ Iофыгъохэр дэгъоу зыгъэцакIэрэмэ щытхъу тхылъхэр афэгъэшъошэгъэным, нэмыкIхэм атегущыIагъэх. Сирием щыкъэбархэм цIыф­хэр нахьышIоу ащыгъэгъозэ­гъэнхэм, хэбзэ IофкIэ тилъэпкъэгъухэр заом къыхэщыжьыгъэнхэм афэшI Адыгэ Хасэм Мые­къуапэ митинг щызэхищэ шIо­игъу. Ащ дакIоу, ятарихъ чIыгу къэкIожьыгъэ тилъэпкъэгъумэ Адыгэ Хасэр, тихэбзэ къулыкъу­шIэхэр IэпыIэгъу зэрафэхъухэрэм къытегущыIагъэх Адыгэ Хасэм итхьаматэу Бэгъушъэ Адам, АР-м лъэпкъ IофхэмкIэ, IэкIыб къэралхэм ащыпсэурэ ти­лъэп­къэгъумэ адыряIэ зэпхы­ныгъэ­хэм­кIэ ыкIи къэбар жъу­гъэм иамал­хэмкIэ и Комитет итхьаматэу Шъхьэлэхъо Аскэр. Анахьэу къы­­хагъэщыгъэр Тэхъу­тэмы­къое, Шэуджэн, нэмыкI районхэм якъуа­джэхэр Сирием къикIы­жьырэмэ псэупIэ зэрафэхъугъэхэр ары. Къуа­джэхэм адэсхэр IэпыIэгъу къафэхъух, зэлъэпкъэ­гъухэр егъашIэм зэрэ­шIэщты­гъэхэм фэдэу зэды­щыIэх. Пэнэхэс къэкIожьыгъэ адыгэхэр къуаджэм щыщ зэрэхъугъэхэр, гупсэф зэрэщагъотыгъэр дунэе къэбар шIыгъэн фаеу зылъытэрэмэ адетэгъаштэ. Чылэм дэсхэр Сирием къикIы­жьыгъэмэ зэрапэгъо­кIыгъэхэр пшысэ дахэм фэзы­гъа­дэрэмэ таIокIэ. Адыгэ шэн-хабзэхэр зэрэпытэхэр ащ къеушы­хьаты. ЛIыхъужъым янэ ишIушIагъ Абхъазым ишъхьафитыныгъэ фэзаозэ лIыхъужъэу фэхыгъэ Шэуджэн Мурат янэу Нурыет ишIу­шIагъи сыда зымыуасэр?! Кощ­хьаблэ дэт унэм Сирием къи­кIы­жьыгъэ адыгэ унагъор чIигъэхьагъ. Адыгэ Хасэм хэтхэм Шэуджэн Нурыет дэгъоу ашIэ. Адыгэ Хасэм итхьаматэу Бэгъушъэ Адамрэ Шэуджэн Муратрэ зэгъусэхэу Аб­хъазым ишъхьафитыныгъэ фэзэуа­гъэх. Опсэу, Нурыет, уишIушIагъэ цIыфхэм ащыгъупшэщтэп. Ламэкъо Эдуард, Ацумыжъ Юсыф, нэмыкIхэу Адыгэ Хасэм хэтхэр Сирием къикIыжьыгъэмэ яшIуагъэу арагъэкIырэм тапэкIи гъэзетеджэхэр щыдгъэгъозэщтых. ШIэныгъэмкIэ упчIэжьэгъу куп ЩыIэныгъэр нахьышIоу цIыф­хэм къагурыIоным, тарихъым ыкIи шэн-хабзэхэм ащыгъэгъозэгъэнхэм афэшI шIэныгъэ­лэжьхэр Iофым чанэу къыхагъэ­лэжьэщтых. Адыгэ Хасэм игъэ­цэкIэкIо куп унашъоу щаштагъэм уегъэгушхо. ЩыIэныгъэм илъэныкъо зэфэшъхьафхэр къыдалъытэхэзэ, политикэм, экономикэм, бзэм, шэн-хабзэмэ апылъ шIэны­гъэлэжьхэр зыхэтыщт купыр зэхащэщт. Мэщфэ­шIу Нэдждэт ащ фэгъэхьыгъэ пшъэрылъхэр фа­шIыгъэх. Адыгэ Хасэм изэIукIэ хэлэжьа­гъэмэ зэралъытагъэмкIэ, ныб­жьыкIэхэр шIэныгъэлэжьмэ аIукIэнхэм кIэхъопсых. ШIэны­гъэлэжьхэр упчIэжьэгъу ашIы­щтых, ежьхэми щыIэныгъэм зыфагъэсэщт. АдыгабзэкIэ атетхагъэп Адыгабзэм изэгъэшIэнрэ игъэфедэнрэ бэрэ зэрэтегу­щыIэхэрэр дэгъу, ау Iофхэр зэрэлъыкIуа­тэхэрэм уигъэразэрэп. МэфэкI елкэхэр Мые­къуапэ ипчэгу ыкIи къэлэ паркым ащагъэуцугъэх. Уры­сыбзэкIэ шIуфэс гущыIэ­хэр тхыгъэхэу елкэ лъапсэхэм къащэлъагъох. Ады­габзэкIэ зы гущыI нэмыIэ­ми зэратемыт­ха­гъэр гухэкI. Адыгэ Хасэм унашъоу щашта­гъэм къыщеIо урысыбзэри, адыгабзэри агъэфедэхэзэ мэфэкI­хэм яхъулIэу къалэр, зэкIэ республикэм ипсэупIэхэр агъэкIэ­рэкIэнхэ зэрэфаер. Ащ фэдэ Iоф­хэм алъыплъэщт цIыфхэри зэхахьэм щагъэнэфагъэх. Щытхъу тхылъхэр Лъэпкъ Iофыгъомэ чанэу ахэлажьэхэрэм щытхъу тхылъхэр Адыгэ Хасэм афигъэшъуашэу ыублэщт. Ащ фэгъэхьыгъэ зэхахьэр филармонием щыкIощт. Сирием къикIы­жьыгъэ тилъэп­къэгъумэ IэпыIэгъу афэхъугъэхэр арых апэу щытхъу тхылъхэр зэратыщтхэр. Зэфэхьысыжь кIэкI Къуаджэу зыщыщхэм я Адыгэ хасэхэм ацIэкIэ зэхахьэм къыра­гъэб­лэгъагъэр макIэп. Кощхьаблэ, Хьакурынэхьаблэ, Тэхъутэмыкъуае, Улапэ, Блащэпсынэ, Теуцожь районым икъуаджэхэм, нэмыкIхэм ащыщхэр Адыгэ Хасэм изэIукIэ хэлэжьагъэх. Болэкъо Аслъан, Шъхьаплъэкъо ГъучIыпс, Чэтыжъ Аслъан, Бэгъырэкъо Нурбый, Щэ­шIэ Аслъан, ХъокIо Азмэт, Къумыкъу Аскэрб...

http://circassiatimes.com/mainnews/696-adyge-hasem-igecekiekio-kup-lepk-iofygohem-ateguschyiag.html